ปชช.แห่ต่อคิวแลกเหรียญที่ระลึกแน่นกรมธนารักษ์
ประชาชนแห่ต่อคิวแลกเหรียญที่ระลึกพระบาทสมเด็จพระปรมินทรมหาภูมิพลอดุลยเดช ที่กรมธนารักษ์ ก่อนปิด 1 สัปดาห์
4 พ.ย. 2559

ประชาชนแห่ต่อคิวแลกเหรียญที่ระลึกพระบาทสมเด็จพระปรมินทรมหาภูมิพลอดุลยเดช ที่กรมธนารักษ์ ก่อนปิด 1 สัปดาห์ 
นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า ในสัปดาห์หน้าจะปิดการแลกเหรียญกษาปณ์ที่ระลึกพระบาทสมเด็จพระปรมินทรมหาภูมิพลอดุลยเดช เพื่อจัดการเรื่องการกระจายเหรียญที่เหลืออีกกว่า 1 ล้านเหรียญ ให้ประชาชนทั่วประเทศได้แลกในวันที่ 14 พ.ย. 2559 นี้ มี 5 ประเภท  ได้แก่  เหรียญกษาปณ์ที่ระลึกเฉลิมพระเกียรติพระบาทสมเด็จพระปรมินทรมหาภูมิพลอดุลยเดช เนื่องในโอกาสพระราชพิธีมหามงคลเฉลิมพระชนมพรรษา 80 พรรษา, เหรียญกษาปณ์ที่ระลึก 50 ฝนหลวงพระราชทาน , เหรียญกษาปณ์ที่ระลึกเฉลิมพระเกียรติพระบาทสมเด็จพระปรมินทรมหาภูมิพลอดุลยเดช เนื่องในโอกาสที่สหภาพวิทยาศาสตร์ทางดินนานาชาติทูลเกล้าฯ ถวาย รางวัลนักวิทยาศาสตร์ดินเพื่อมนุษยธรรม , เหรียญกษาปณ์ที่ระลึกเนื่องในโอกาสการประชุมประจำปีสภาผู้ว่าการธนาคารพัฒนาเอเชีย (ADB) ครั้งที่ 33 และเหรียญอกิคอล่า  ซึ่งทั้งหมดมีราคาหน้าเหรียญ 20 บาท กระจายให้แลกได้ที่ธนารักษ์จังหวัดทุกจังหวัดทั่วประเทศ เฉลี่ยประมาณจังหวัดละ 7,000 เหรียญ  
"เหรียญที่เหลือ 5 ประเภท จะมีการนำมาจัดเป็นชุด 3 ประเภท คือเหรียญดิน ฝน และ 80 พรรษา เพราะเป็นเรี่องราวที่ร้อยเรียงกัน จากนี้จะกำหนดให้ประชาชน ต้องใช้บัตรประชาชน 1 บัตร มาแลกเหรียญได้เพียง 1 รายการเท่านั้น เพื่อให้เหรียญกระจายถึงมือประชาชนให้มากที่สุด เพราะในช่วง 2 อาทิตย์ที่ผ่านมา เหรียญที่มีอยู่ในสต๊อกกว่า 4 ล้านเหรียญได้ถูกแลกไปแล้วเหลืออีกกว่า 1 ล้านเหรียญ ครั้งนี้จึงต้องเน้นให้คนในต่างจังหวัดได้แลกกันมากขึ้น  " อธิบดีกรมธนารักษ์กล่าว  
รายงานบรรยากาศที่กระทรวงการคลัง ปรากฎว่ามีประชาชน เข้ามาต่อคิวเแลกเหรียญมากกว่าปกติ เนื่องจากรู้ว่ากรมธนารักษ์ จะปิดให้แลกเหรียญในวันที่ 7 - 11 พ.ย. นี้ ซึ่งล่าสุดเจ้าหน้าที่กรมธนารักษ์ ได้ออกมาแจ้งผู้ที่มาต่อคิวกว่า 1,000 รายแล้วว่า มีผู้มาต่อคิวมากทำให้ผู้ที่มารอคงไม่สามารถแลกเหรียญได้ครบทุกราย